R. Fico, predseda vlády SR: (2006-08-02):
Vážené dámy a páni, ak dovolíte, ja by som v krátkosti reagoval na vystúpenie pána poslanca Dzurindu, pokiaľ ide o poslanecký klub SDKÚ a vzťah tohto klubu k programovému vyhláseniu vlády. Ja tento názor rešpektujem. Je, samozrejme, legitímny. A asi by sme boli naivní v politike, keby sme očakávali, že opozícia bude tlieskať novej vládnej koalícii alebo že, nedajbože, ju podporí a rozhodne sa vysloviť jej dôveru pri hlasovaní o dôvere. Takýto postoj sme očakávali a mňa to absolútne neprekvapuje. Napriek tomu by som rád povedal niekoľko slov k niektorým závažným vyhláseniam, ktoré urobil pán poslanec Dzurinda. Pán poslanec, ja som bol niekoľkokrát svedkom toho, že vy zásadne nečítate vlastné programové dokumenty, a to nielen stranícke, ale ani vládne. Zachytil som to prvýkrát, keď ste prišli na centrálu Smeru a rokovali sme po voľbách o ďalšom vývoji a pýtal som sa, či by ste boli za to, aby sme zaviedli štátnu bonifikáciu pri hypotekárnych úveroch. Vy ste povedali, že veď to máme, veď to netreba zavádzať, jednoducho to tak je. No to, samozrejme, musel pán Mikloš okamžite opravovať, že sme to dávno zrušili, vieš, to už tuná v našom práve neexistuje. Mal som možnosť v priamom prenose v televízii vidieť, že si nevedel vôbec, čo je vo volebnom programe SDKÚ. A je evidentné, že si nikdy nečítal ani programové vyhlásenie svojej vlastnej vlády v roku 2002, lebo ak niekto príde a povie, že Programové vyhlásenie vlády Slovenskej republiky, ktoré sme predložili včera, je všeobecné alebo dokonca všeobecnejšie ako to, ktoré bolo predložené v roku 2002, tak je to naozaj len na veľký smiech, pretože všeobecnejšie programové vyhlásenie, ako ste predložili v roku 2002, neexistuje v dejinách novodobej Slovenskej republiky. (Potlesk.) Vo vašom vyhlásení programovom nie je jedno jediné číslo, nie je jeden jediný konkrétny záväzok, iba samé všeobecné frázy. My sme mali odvahu, pán poslanec Dzurinda, dať do nášho programového vyhlásenia konkrétne veci a chceme za tieto konkrétne veci aj niesť plnú zodpovednosť. Chcem reagovať naozaj iba na tie veci, ktoré ste povedali a ktoré považujem za mimoriadne závažné. Predovšetkým chcem povedať niečo o poctivosti alebo nepoctivosti, ak hovoríte, že tento program nie je poctivý. A čo je poctivé, pán poslanec Dzurinda? Je poctivé pred voľbami niečo narozprávať, na niečom si postaviť politickú kariéru, ale potom 5 dní po skončení volieb zabudnúť na tieto veci? Toto poctivé v každom prípade nie je. Ja by som uviedol jeden príklad len pre ilustráciu, aby sme trošku pripomenuli slovenskej verejnosti, čo sa napr. dialo. V roku 2002 tesne pred voľbami vláda schválila takmer 22 veľmi ľúbivých sociálnych zákonov, ale okamžite po voľbách zrušila v skrátenom legislatívnom konaní všetkých týchto 22 sociálnych zákonov. Toto je politika poctivá? Toto je nepoctivá politika. (Potlesk.) My máme iný pohľad na to, čo robiť alebo nerobiť. Už ani nechcem hovoriť, o koľko miliárd korún ste obrali tých najchudobnejších a najslabších práve prijatím týchto zrušujúcich zákonov v roku 2002 bezprostredne po voľbách. Program, ktorý sme predložili, pán poslanec Dzurinda, je programom solidarity, solidarity. To je ten základný pojem, ktorý bol absolútne cudzí pre všetky vlády, predovšetkým tie, ktoré si ty ako predseda vlády od roku 1998 viedol. My si myslíme, že solidarita je ten inštitút, na ktorom funguje celá Európa, a myslíme si, že celým naším programom práve solidarita veľmi jasne ide. Nechám si ešte jeden príklad na záver, pretože tam som sa naozaj trošku pozastavil, keď si hovoril o zámere vlády Slovenskej republiky v prípade potreby selektívne daňovo sa postaviť k podnikom s dominantným postavením alebo monopolom. Tak dajme si jeden konkrétny príklad a odpovedzme si na otázku, či to je správne alebo to nie je správne. Pán poslanec, bola to vaša vláda, ktorá predala Slovenský plynárenský priemysel tak, že síce štátu nechala 51 %, 49 % predala zahraničným partnerom, ale tým, čo majú 49 %, ste odovzdali kontrolu v Slovenskom plynárenskom priemysle. A tento podnik, vážené dámy a páni, ktorý mal minulý rok viac ako 20 mld. korún zisku, neplatí žiadne dane z dividend, platí 19-percentnú daň z príjmu, nemá problém a príde s návrhom na zvýšenie ceny plynu o 17 %. Jeden meter kubický plynu má ísť pomaly na 15 korún. Veď plyn na Slovensku sa stáva najdrahším z okolitých krajín. Tak si teda kladiem otázku: Má vláda v situácii, keď je tu niekto, kto má rekordné zisky, neplatí prakticky žiadne dane a prichádza s neuveriteľnými návrhmi na ďalšie a ďalšie zvyšovanie energií, právo prijímať určité opatrenia? Ja tvrdím, že vláda má takéto právo, lebo musíme chrániť občanov Slovenskej republiky. V tomto je rozdiel medzi nami a vami, pán predseda. (Potlesk.) Opakujem, budem rešpektovať, pán predseda, legitímne opačné názory, ktoré budete prezentovať, len prosím, keby ste si vždy, keď nás budete nejako nálepkovať, uvedomili, že niektoré nálepky naozaj nesedia, pretože túto vládnu koalíciu obviniť z kolenačkovej zahraničnej politiky, tak to je naozaj silná káva aj pre mňa, pretože mohol by som dať veľmi veľa príkladov. Pán poslanec, zanechal si na Úrade vlády repliku krásneho krbu, ktorý si tam urobil len preto, aby si jednému štátnikovi urobil radosť. Toto je kolenačková politika. A preto ak prídu takéto neférové útoky, budeme na ne reagovať. Ale inak chceme viesť vecnú diskusiu. My hovoríme o solidarite, o solidarite ako o inštitúte, na základe ktorého vieme sa o ľudí na Slovensku postarať podstatne lepšie. A je to naša zodpovednosť. Ľudia sa rozhodli vo voľbách, ľudia dali hlasy politickým stranám a tieto politické strany zostavili novú vládnu koalíciu. Pán poslanec, mali ste peniaze, mali ste médiá, mali ste moc, mali ste vyhrať voľby a mohli ste nám znovu ukazovať svoju reformnú politiku. (Potlesk.) Ľudia rozhodli a ja som veľmi rád, že sa konečne vrátila tradícia na Slovensko, že víťaz volieb zostavuje vládu. (Potlesk.) Ty si, pán poslanec, nikdy nevyhral voľby, nikdy. Nikdy si nevyhral voľby a zostavoval si na základe všelijakých špekulácií a zákulisných machinácií vládne koalície. Čiže vrátila sa naspäť tradícia a táto tradícia sa musí udržať aj do budúcnosti. Prosím všetkých kolegov členov vlády Slovenskej republiky, prosím aj poslancov vládnej koalície, aby sme viedli, pokiaľ, samozrejme, bude záujem viesť z tejto strany vecný dialóg. Ale pokiaľ prídu urážky a podpásové údery, je potrebné na takého urážky a podpásové údery reagovať. Ďakujem pekne. (Potlesk.)